Ta' dsatax-il sena rajt 4.48 Psychosis fuq il-palk tat-Teatru Manoel ; ta' tlieta u għoxrin sena x-xeni tad-dramm għadhom f'moħħi. Niftakarni, ta' nerd bil-pedigree li jien, inniżżel nota fuq nota dwar kulma bdejt nara biex meta mmur id-dar u nikteb l-assenjament li kien tana Mario Azzopardi żgur ma jaħrabli xejn. Ktibt dwar kollox li hu kollox: id-dawl, it-tqassim tal-palk, ir-riffieda, l-użu tal-vuċi, il-ħoss... Imma forsi l-iktar xena li baqgħet f'moħħi u ma ħarbitx kienet tal-karattru maskili għeri fuq il-palk. Komika l-biċċa meta nirrakkonta r-reazzjoni pronta tiegħi. Imma lil hinn minn dan kollu, kien dramm li bagħatni naqra dwar in-yer-face-theatre u dwar Sarah Kane . U nħoss li għad li tgħallimt ħafna (għad hemm ħafna xi nsir naf). U wħud mil-linji tagħha bagħtuni naqra l-versi li l-kliem-fqir-wisq-biex-jiddeskrivhom ta' Doreen Micallef; fosthom din: il-għaraq li niexef u l-għafja tal-mewt kull meta nerġa' nibda biex naħseb għalxejn x'monument se tagħmlilhom kull meta titlajja fuq qabri mal-bandiera U wħud mil-linji tagħha fakkruni f'din l'erġajt irqamtha snin wara li ktibtha, illum stess (li lanqas jien ċerta jekk il-punt tat-tluq tagħha kienx, fil-fatt, 4.48 Psychosis ): dalwaqt il-ħamsa fuq il-palk għarwien ħuta raġel jgħum fi spazji mperrċa li fasslet għalih hi ħdax-il minuta oħra il-ħamsa neqsin tnax jispiċċa jeħel u t-toroq jintlew bit-traffiku nagħġa wara nagħġa bajda u abjad maħmuġ jimla 'l moħħha jgħid, illejla torqod? tgħid għada tqum? Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
4 snin wara, dalwaqt il-5